Vier sterf tydens ‘kapingspoging’Foto: SAPD Brig. Motlafela Mojapelo, woordvoerder van die polisie, het gesê die voorval het in die vroeë oggendure by die Tafelkopberg gebeur. Volgens die polisie se voorlopige ondersoek het die insittendes in ŉ Volkswagen minibus probeer om ŉ VW Polo te kaap. “In die proses het die bestuurder beheer oor die minibus verloor en die voertuig het omgeslaan. Vier mans is dood en twee vroue is ernstig beseer,” het Mojapelo gesê. “Die bestuurder van die minibus, wat ook die eienaar van die voertuig is, is ŉ polisiekonstabel verbonde aan die Nigel-polisiestasie.” Volgens Mojapelo was die VW Polo nie in die ongeluk betrokke nie en die bestuurder het direk van die toneel na die Motetema-polisiestasie gery om ŉ saak van poging tot kaping aanhangig te maak. Die polisie ondersoek ook sake van strafbare manslag.